Papersnake/gushiwen huggingface dataset:
三姝媚 十姊妹花
李良年（清代）

曲栏春已谢。又绿刺钩连，数茎开乍。过雨晨妆，看香肩初并，薄寒亭榭。

联袂难分，还只绕、蔷薇旧架。采摘谁怜，一段闲愁，低徊自写。

小鸟呼名曾借。任衔了红巾，啁啾不下。湘水三妃，更杨家五队，嫣然相亚。

睡起残脂，点石上、青苔如画。自顾无媒，不愿东风催嫁。
青龙招提归一上人远游吴楚别诗
岑参（唐代）

久交应真侣，最叹青龙僧。弃官向二年，削发归一乘。

了然莹心身，洁念乐空寂。名香泛窗户，幽磬清晓夕。

往年仗一剑，由是佐二庭。于焉久从戎，兼复解论兵。

世人犹未知，天子愿相见。朝从青莲宇，暮入白虎殿。

宫女擎锡杖，御筵出香炉。说法开藏经，论边穷阵图。

忘机厌尘喧，浪迹向江海。思师石可访，惠远峰犹在。

今旦飞锡去，何时持钵还。湖烟冷吴门，淮月衔楚山。

一身如浮云，万里过江水。相思眇天末，南望无穷已。
文定题范氏壁次韵
胡寅（宋代）

四海兵戈里，一家风雨中。
逢人问消息，策杖去西东。
历数前朝乱，何曾扫地空。
山居自有药，时对主人翁。
泛舟观桃花
陆游（宋代）

邻曲一生花里活，村翁疑是古遗民。
初来自被春留住，枉道当时为避秦。
再次韵四首
陈造（宋代）

君家诗价自姑苏，系胄蝉联世唶吁。
欲把阿元轻辈行，古今俗子喜相诬。
赠道士湖古澹
萧立之（宋代）

江湖千载吊沉筒，楚俗今仍楚节供。已分三生委鱼鳖，肯争一饱为蛟龙。

怜君客死非吾土，顾此首丘犹故封。试问厌厌曹李辈，人间膏沐若为容。
读史
薛季宣（宋代）

信乃哙等伍，宏与滔比肩。飨士未为过，出跨真能贤。

物外体三极，环中无二天。伤哉千古恨，颦蹙玩陈编。
论语绝句 其九
张九成（宋代）

白首穷经恨不知，书生辛苦竟何为。一朝闻道无馀事，若较寻常死亦迟。
读儒林传二首 其一
缪烜（清代）

正学原非阿世材，可堪辕叟老难回。司空城旦书何用，莫怪公孙侧目来。
松崖方都宪号
韩邦奇（明代）

乌石山高隔世尘，长松郁郁八千春。暖云不断灵脂结，晴雪初乾老干新。

万木惟应梅作使，孤根还许竹为邻。山腰松下茅堂小，中有高翁乐性真。
晚自东郭回留一二游侣
许浑（唐代）

乡心迢遰宦情微，吏散寻幽竟落晖。林下草腥巢鹭宿，洞前云湿雨龙归。

钟随野艇回孤棹，鼓绝山城掩半扉。今夜西斋好风月，一瓢春酒莫相违。
和史侍郎游澹岩韵六首
曾协（宋代）

九重温诏下江边，应览甘泉旧奏篇。
却背烟岚理归棹，晓猿夜鹤总凄然。
留别伊阙张少府郭大都尉
王昌龄（唐代）

迁客就一醉，主人空金罍。江湖青山底，欲去仍裴回。

郭侯未相识，策马伊川来。把手相劝勉，不应老尘埃。

孟阳逢山旧，仙馆留清才。日晚劝趣别，风长云逐开。

幸随板舆远，负谴何忧哉。唯有仗忠信，音书报云雷。
雪中见梅花二首
李覯（宋代）

数枝斜出短墙阴，密雪无端苦见侵。
天意似怜群木妒，尽教枯朽作瑶林。
代仍六弟吊程贡元
许月卿（宋代）

少从诸父与君游，到眼铭章泪莫收。
水阔骑鲸霜叶落，波寒跃莫雪蘋秋。
当时折桂浮云梦，今日丛萱暮霭愁。
惆怅人洪暗烟月，淡凝碑字湿松楸。
光禄董公挽词二首 其二
孙觌（宋代）

帐殿旌旗卷，辕门鼓角悲。江边五马渡，天上六龙飞。

感愤冠冲发，追攀肘见衣。兴元戡难日，零落寸心违。
夏日游太湖
周南（宋代）

荒莽残唐寺，前通霸越江。
茭芦私井税，钟鼓助舂撞。
大壑容渔户，残碑寄石幢。
好山三四十，浮入两僧窗。
游溪
韦应物（唐代）

野水烟鹤唳，楚天云雨空。玩舟清景晚，垂钓绿蒲中。

落花飘旅衣，归流澹清风。缘源不可极，远树但青葱。
泊楚州锁外六首
张耒（宋代）

流落相逢二十年，羞将白发对婵娟。
如何见我都依旧，添得尊前一惘然。
颂古十一首
释咸杰（宋代）

大海波涛阔，千峰气象雄。
古今无间断，南北路头通。
和陶诗六首 和饮酒
王阮（宋代）

竹门固无锁，挟客自不开。而欲挟彼态，使我变所怀。

乡原善同挟，于德则有乖。乃知违世人，所贵在幽栖。

客有爱我甚，命驾来冲泥。怜我与挟异，欲我与世谐。

甚知客言是，甚知余心迷。渊明饮酒诗，赓以遗客回。
和曾无疑
杨长孺（宋代）

雪舟不肯半涂回，直到荒林意盛哉。
篱菊苞时披宿雾，林犀香里绝织埃。
锦心绣口垂金薤，月露天浆贮玉杯。
八十仙翁能许健，片云得得出巢来。
赠蓝琴士三首
白玉蟾（宋代）

逍遥阁下暮烟生，相对无言坐复行。
弹尽胡笳十八拍，床头剑吼月三更。
和珣上人八首 其三
释德洪（宋代）

木头与碌砖，抛出无巧妙。无实法于人，即是我纲要。
雨中再赋海山楼诗
陈与义（宋代）

百尺阑干横海立，一生襟抱与山开。
岸边天影随潮入，楼上春容带雨来。
慷慨赋诗还自恨，徘徊舒啸却生哀。
灭胡猛士今安有，非复当年单父台。
暮春三首 其三
张耒（宋代）

红点蔷薇架，绿深桃李蹊。语莺知果熟，忙燕聚新泥。

节物有常态，羁游无定栖。宁须说鹏鴳，物理固应齐。
奉酬一上人病中见寄
蓝智（明代）

一师禅林秀，老病荒山巅。如何清净身，亦受诸患缠。

忆昔江湖间，杖锡凌飞仙。龟峰得宝地，龙象朝诸天。

秋风动江汉，杀气吹戈鋋。避地复南来，筋力不及前。

弟子四五人，散乱如浮烟。寓居山房幽，日晏犹高眠。

松林晚色静，涧水秋花妍。稍远车马喧，聊以怡高年。

山深雾露集，地暖瘴疠偏。伏枕动经旬，闭门日萧然。

我本山泽人，卖药当市廛。缅想方外游，未了区中缘。

往者一相见，晤语俱忘筌。儒释虽异流，交情难弃捐。

愧无肘后方，令尔沈疴痊。昨朝枉芳札，示我白云篇。

高论神农经，吐词如涌泉。吾闻西来意，不以文字传。

是身本虚假，金石非贞坚。风雨有晦冥，太虚澹以玄。

鹤鸣秋夜永，白月当窗悬。
松源和尚赞
释文礼（宋代）

耳根聩兀如鸱，项颈缩拗如驴，
有问东却答西。未尝许可，
说甚传持。临行三转语，
自起一团疑。几多吞不下，
背后乱鍼锥。咬定牙关供死款，
铁牛耕破舌头皮。
喜雨五首
刘克庄（宋代）

昕朝避黄屋，露祷动苍穹。
野老安知帝，豚蹄赛社公。
靖康丙午冬道江南宿龟峰寺建炎庚戌秋北归再过行遽不果到长老智光见访成三绝句以遗之 其三
李纲（宋代）

兰若松林物外居，羡师一住十年馀。奔驰万里心灰冷，借我峰前使结庐。
答刘邍父贺庞公惠炭
司马光（宋代）

东郭先生履半穿，御冬深愧主人贤。
应怜道上雪欲积，意使炉中灰复然。
麹蘖暗添寒酒力，图书共免湿薪烟。
茅斋斗似饶光彩，客至何忧胆后天。
洛阳怀古分韵得发字
员炎（元代）

东洛打空城，北邙连废阙。怀古动悲吟，远客生华发。
裴常侍以题蔷薇架十八韵见示因广为三十韵以和之
白居易（唐代）

托质依高架，攒花对小堂。晚开春去后，独秀院中央。

霁景朱明春，芳时白昼长。秾因天与色，丽共日争光。

剪碧排千萼，研朱染万房。烟条涂石绿，粉蕊扑雌黄。

根动彤云涌，枝摇赤羽翔。九微灯炫转，七宝帐荧煌。

淑气熏行径，清阴接步廊。照梁迷藻棁，耀壁变雕墙。

烂若丛然火，殷于叶得霜。胭脂含脸笑，苏合裛衣香。

浃洽濡晨露，玲珑漏夕阳。合罗排勘缬，醉晕浅深妆。

乍见疑回面，遥看误断肠。风朝舞飞燕，雨夜泣萧娘。

桃李惭无语，芝兰让不芳。山榴何细碎，石竹苦寻常。

蕙惨偎栏避，莲羞映浦藏。怯教蕉叶战，妒得柳花狂。

岂可轻嘲咏，应须痛比方。画屏风自展，绣伞盖谁张。

翠锦挑成字，丹砂印著行。猩猩凝血点，瑟瑟蹙金匡。

散乱萎红片，尖纤嫩紫芒。触僧飘毳褐，留妓冒罗裳。

寡和阳春曲，多情骑省郎。缘夸美颜色，引出好文章。

东顾辞仁里，西归入帝乡。假如君爱杀，留著莫移将。
状江南。孟冬
谢良辅（唐代）

江南孟冬天，荻穗软如绵。绿绢芭蕉裂，黄金橘柚悬。
初夏有怀山居
李德裕（唐代）

山中有所忆，夏景始清幽。野竹阴无日，岩泉冷似秋。

翠岑当累榭，皓月入轻舟。只有思归夕，空帘且梦游。
花发沁园春
高士奇（清代）

冷露凝香，暖烟拖艳，秾华一簇谁主。倩榆妆靥，映柳颦眉，做出几多妖妩。

移根绣户。却不是、武陵溪渡。浅白乍染柔风，嫣红更透酥雨。

还向栏干深处。惯倚轻盈弄色，把人偷觑。粉腮半醉，玉面微酡，脉脉芳情谁语。

蜂窥蝶靓，生怕落英满路。记当日、天宝宫中，曾有助娇新语。
移居昭州 其三
邹浩（宋代）

忠孝从来不两全，两无忠孝倍堪怜。自新有路君恩重，犹冀它时不愧天。
送崔谏议都运河东
胡宿（宋代）

行台西北接参墟，仗节重乘驷马车。水是晋君沈璧后，地经唐叔赐圭馀。

蕃酋重足虔条教，部吏承风畏简书。武帐岁终还奏事，康侯三接听新除。
古人谈读书
朱熹（宋代）

敏而好学，不耻下问。知之为知之，不知为不知，是知也。默而识之，学而不厌，诲人不倦。《论语》

余尝谓读书有三到，谓心到、眼到、口到。心不在此，则眼不看仔细，心眼既不专一，却只漫浪诵读，决不能记，记亦不能久也。三到之中，心到最急。心既到矣，眼口岂不到乎？（来自朱熹）

盖士人读书，第一要有志，第二要有识，第三要有恒。有志则断不甘为下流；有识则知学问无尽，不敢以一得自足，如河伯之观海，如井蛙之窥天，皆无识者也；有恒则断无不成之事。此三者缺一不可。（来自曾国藩）
秋日溪南晚眺适赵生携酒共酌村店中
胡应麟（明代）

行行随杖履，徙倚夕阳斜。野寺明枫叶，山篱著豆花。

飞鸥过浅濑，浴鹭上浮查。之子期方到，悠然问酒家。
满江红·腾茂飞英
赵善括（宋代）

腾茂飞英，分忧愿、自然风力。千里静，江山改观，羽旄增色。林下风清公事少，笔端雷动奸豪息。听宴香、深处笑声长，文章客。丹诏自，天边得。宣室对，君心忆。趁良辰高会，履珠簪碧。和气回春徵酝酿，政声报最惟清白。看挥毫、万字扫云烟，吴笺湿。
吕居仁挽词三首
刘子翚（宋代）

粹美元功畀，风流相国传。
有文化圣道，无物累心渊。
侃侃常春气，堂堂忽逝川。
东莱一点秀，冥漠楚山边。
自湘乡趋邵阳以避谤不敢取道衡岳有感五首 其四
李纲（宋代）

邺侯奇谲世难知，放浪衡湘亦避时。懒瓒不知今在否，无心更与觅蹲鸱。
水调歌头·不见严夫子
胡寅（宋代）

不见严夫子，寂寞富春山。空馀千太危石，高插暮云端。想象羊裘披了，一笑两忘身世，来把钓鱼竿。不似林间翮，飞倦始知还。

中兴主，功业就，鬓毛斑。驰驱一世豪杰，相与济时艰。独委狂奴心事，不羡痴儿鼎足，放去任疏顽。爽气动心斗，千古照林峦。
晓晴发芜湖吴波亭二首
杨万里（宋代）

雨来初做养禾天，雨久还成害稼年。
今日一晴无准在，金鸦飞出卯牌前。
子温以诗将菊本见遗数日适病伏枕今少间戏作
毛滂（宋代）

破烟涵雨得春丛，想见当年老范公。
多病未须求茗草，此诗浑欲愈头风。
失题 其一
盛昱（清代）

欲遣天骄识汉官，词臣仗节亦登坛。颇闻塞上收千落，已信军中有一韩。

从古河源归部下，同时人望惜朝端。圣明恩德遐方被，莫便氐羌一例看。
古荆篇
袁宏道（明代）

年年三月飞桃花，楚王宫里斗繁华。
云连蜀道三千里，柳拂江堤十万家。
丹楼绣幌巢飞燕，青阁文窗起睡鸦。
鸦归燕语等闲度，不记江城春早暮。
东风香吐合欢花，落日乌啼相思树。
王孙挟弹郢门西，少年借客章台路。
少年矫矫名都儿，雕鞍朱勒黄金羁。
采桑陌上青丝笼，红粉楼中白纻辞。
白纻绿水为君起，青春环佩如流水。
东城丝管接西城，相府豪华压朱邸。
侠客飞鹰古道傍，佳人卖笑垂杨里。
垂杨二月隐朱楼，家家宴喜楼上头。
綦舄喧阗朝送酒，管弦嘈杂夜藏钩。
繁弦急管夜初阑，惜花少女怨春残。
桃花滟滟歌成血，兰炷漫漫火送寒。
晓风杨柳菖蒲浦，秋月梧桐金井栏。
秋月春花无断绝，门前郁李九回折。
愿作阳台雨后云，谁怜洛水风中雪。
阳台洛水梦空长，那似倡家玳瑁床。
选得东家佳姝妹，却延西第好儿郎。
织成锦席迷蝴蝶，种得青梧栖凤凰。
游人恋恋无穷已，踏遍江城春万里。
只解宾从集似云，那惜年光去如矢。
花开花落迥生愁，郢树鄢云几度秋。
霍氏功名成梦寐，梁王台馆空山丘。
荣枯翻复竟何言，昨宵弱水今昆仑。
无人更哭西州路，有雀还登翟氏门。
汉恩何浅天何薄，百年冠带坐萧索。
昔时嘘气成烟云，今朝失势委泥砾。
青娥皓齿嫁何人，金床玉几为谁作。
已矣哉，归去来。
楚国非无宝，荆山空有哀。
君看《白雪》、《阳春》调，千载还推作赋才。
次韵范参政书怀
陆游（宋代）

赵州行脚我安能，闲却床边六尺藤。
钓阁卧听西涧雨，棋轩遥尺北村灯。
平生爱睡如甘酒，晚岁忧谗剧履冰。
剩欲舒怀答清啸，半空鸾凤媿孙登。
和朱运筦郊行
刘黻（宋代）

扁舟随处泊，山影动清波。
柳惜春风老，花嗔宿雨多。
野棋惊鹤梦，僧磬答渔歌。
灵运经行地，今年几度过。
睡起
李彭（宋代）

鸟鸟声乐报新晴，睡罢南窗午醉醒。恶客从讥玄尚白，斯人相向眼终青。

渚蒲汀草垂垂发，幕燕林莺续续听。日籴太仓真细事，安寻佳句遣沉冥。
送张明善归武昌随又移家眷入蜀
成廷圭（元代）

对酒悲歌泪满衣，楚天摇落又斜晖。风尘万里与君别，江海一斜何处归。

老去且留吾舌在，愁来长惜壮心违。临岐不尽平生意，沙苑无云鹤自飞。
夜坐门外示子遹
陆游（宋代）

秋意遽如许，体中殊未佳。
滩深无宿鹭，草茂有鸣蛙。
栖遯从吾好，吟哦与汝偕。
云门渐可到，剩判几青鞋？
渡江书所见四首 其二 荒竹
郝经（元代）

荒竹绕废宅，高下随女萝。新梢入林莽，迸叶杨条柯。

玉骨清且入，埋没还奄阿。病绿烟惨悽，枯黄雨滂沱。

剑断戟复折，壮士空悲歌。伊昔主家安，森森气相摩。

箨龙起云雷，平地烟霄过。幽香澹庭除，静阴延绮罗。

一自兵尘生，人去斤斧多。寂莫秋不实，饥凤将奈何？
观音阁
王尔烈（清代）

履险如夷藉此心，从容身已到高岑。钵盂历历来丹灶，鹦鹉翩翩向竹林。

碑字模糊苔作篆，琪花芬馥叶成阴。何时微志能粗了，手结茅亭抱膝吟。
赠君采效何逊作四首 其二
何景明（明代）

平生寡所谐，与子中邂逅。宴语殊未厌，弦柱促离奏。

目断川上云，念攒天边岫。河山邈以绵，伫立阻欢觏。
与王别后晚止小五台
潘曾沂（清代）

江上客不发，迟君七日思。愁中况有别，春后欲无诗。

水鸟归前渡，渔烟带废祠。寄怀官阁伴，正及咏潮时。
林卧
刘崧（元代）

梧桐金井是谁家，芦苇荒城起暮笳。密叶不知微雨过，长空又送夕阳斜。

谁能林卧看无始，自信天游乐有涯。何事桃源人不到，洞门终岁锁丹霞。
石筒峡
阳枋（宋代）

槎枒怪石乱撑空，岩脚无沙到石筒。
春水溶溶迟日丽，扁舟荡桨称朝东。
锦堂四咏 其四 冬岭秀孤松
李俊民（金朝）

凛凛苍髯晚节孤，雪中倾盖若旁无。一经元亮盘桓后，气压秦时五大夫。
同宿联句
韩愈（唐代）

自从别君来，远出遭巧谮。 ——韩愈

斑斑落春泪，浩浩浮秋浸。 ——孟郊

毛奇睹象犀，羽怪见鵩鸩。 ——韩愈

朝行多危栈，夜卧饶惊枕。 ——孟郊

生荣今分逾，死弃昔情任。 ——韩愈

鹓行参绮陌，鸡唱闻清禁。 ——孟郊

山晴指高标，槐密骛长荫。 ——韩愈

直辞一以荐，巧舌千皆fE. ——孟郊

匡鼎惟说诗，桓谭不读谶。 ——韩愈

逸韵何嘈嗷，高名俟沽赁。 ——孟郊

纷葩欢屡填，旷朗忧早渗。 ——韩愈

为君开酒肠，颠倒舞相饮。 ——孟郊

曦光霁曙物，景曜铄宵祲。 ——韩愈

儒门虽大启，奸首不敢闯。义泉虽至近，盗索不敢沁。 ——孟郊

清琴试一挥，白鹤叫相喑。欲知心同乐，双茧抽作纴。 ——孟郊
题张元春秋山策蹇图 其二
张萱（明代）

临流老树影交加，曲磴穿林日欲斜。却喜健蹄归路熟，洞门犹未锁烟霞。
玉楼春
晏几道（宋代）

当年信道情无价。桃叶尊前论别夜。脸红心绪学梅妆，眉翠工夫如月画。

来时醉倒旗亭下。知是阿谁扶上马。忆曾挑尽五更灯，不记临分多少话。
送史殿省典封州
林逋（宋代）

马援疏蛮邑，铜标何可穷。人烟时亦有，海色自如空。

髭发梅分白，旌旗瘴减红。惟应莳药罢，都在酒醪中。
送鹿伯可致仕归天台兼简致政龙学给事吴明可
王晓（宋代）

握兰肯受二毛侵，高节须知映古今。
烟阁云台辞帝阙，风裘雪古返家林。
殿庭不待新鸣玉，里舍聊挥旧赐金。
猿鹤不须惊与怨，道人轩冕本无心。
紫薇花
许及之（宋代）

手植盘洲圃，心怀西掖垣。至今花萼上，雨露有深恩。
赠周石君即用其集中周字韵
尹耕云（清代）

分明火色鸢肩客，不信无人识马周。运去文章如土芥，时危仆竖忽公侯。

豺狼气压荒郊静，雁鹜声孤大泽秋。相与一尊谈往事，春明回首不胜愁。
挽卫知事胡公鼎二首 其一 
丁鹤年（元代）

江海论交四十年，故家文物羡君贤。灯前夜雨书连屋，花下春风酒满船。

舍瑟肯居曾点后，着鞭宁让祖生先。他乡重会情欢极，俄送輀车一泫然。
无逸用前韵见谢复次韵三首 其一
傅察（宋代）

藉藉声名自妙年，优优惠化咏来宣。宁誇衣锦光前牒，便拟挥金继昔贤。

秀句屡同歌白雪，高标犹幸视青天。自惭不得陪驺御，空想馀风尚凛然。
送赵员外行边歌
王世贞（明代）

烽火夜照甘泉赤，万马南来踏秋色。汉家推毂三将军，幕府羽秋尚充斥。

塞内屯营称戊巳，兵前击柝连朝夕。射鸟小儿拜期门，牧羊贾人助田宅。

纷纷争睹献前筹，寂寂谁同天子忧。朝贵俱投骠骑里，秋生多著鹔鹴裘。

学得量沙任转饷，能言画地便封侯。赵君自是关西侠，平生报恩身似叶。

倚马逡巡草檄文，论兵慷慨弹长铗。已令野史传循良，复要云台策勋业。

须臾持节按榆关，金城形势奏秋还。受降横夺单于胆，长乐全回圣主颜。

不学蒙恬绝地脉，誓同飞将定天山。铙歌倘俯长城窟，哀吹缘霜夜中发。

东都甲第金满闉，京观何人辨枯骨。
题明皇贵妃对奕图
张弼（明代）

深院纹楸对玉环，三郎用智失防闲。争边不识潼关险，得路焉知蜀道难。

对面雌雄奚待决，转头成败实相关。当时一著输几处，不料胡儿冷眼看。
与侯春时同年南池夜话
许浑（唐代）

芦苇暮修修，溪禽上钓舟。露凉花敛夕，风静竹含秋。

素志应难契，清言岂易求。相欢一瓢酒，明日醉西楼。
送慵庵不及用韵奉寄
方回（元代）

东城追迹过西关，桥上纷纷送客还。
携酒踟蹰才水次，鸣珂躞客已云间。
摘茶贸食民尢窭，掘蕨烧畲土不閒。
细为明时问疲俗，往来亦足当游山。
酹江月 送指挥司王仁卿知事，代广陵郡官作
舒＊（元代）

人生交谊，笃金兰气味，不堪离别。绿水红莲声价旧，又向高邮施设。幕底清风，楼前明月，此意凭谁说。美哉鱼米，此行足可怡悦。闻道细柳营中，三军整肃，训练真奇绝。赞画公余闲拭目，午夜剑光明灭。料想明年，荣膺薇省，高步登天阁。片云相隔，人来应问华发。
约客春波督参刘郎中方赴高紫微之集道间相值不容留戏赠二首 其一
岳珂（宋代）

春波堂上倚栏干，一曲楼台晻霭间。野衲再寻行脚债，钓蓑聊寄赏心閒。

燕低欲舞影翻水，鸟倦知还云在山。匹似棠湖尽堪住，绕檐祇欠翠螺鬟。
越中问海客
刘昚虚（唐代）

风雨沧洲暮，一帆今始归。自云发南海，万里速如飞。

初谓落何处，永将无所依。冥茫渐西见，山色越中微。

谁念去时远，人经此路稀。泊舟悲且泣，使我亦沾衣。

浮海焉用说，忆乡难久违。纵为鲁连子，山路有柴扉。
幽居述事
陆游（宋代）

曾会兰亭醉堕簪，後身依旧住山阴。
琴传数世漆文断，鹤养多山丹顶深。
涤砚滩头无渍墨，吹萧月下有遗音。
小诗戏述幽居事，後有高人识此心。
为苗民所苦歌六十韵
舒頔（元代）

二月日初七，压天风雨急。仆夫问讯回，苗民水涡集。

仓卒戒行问，二三竞奔入。天寒泥涂滑，出户行不得。

或牵牛数头，或缚鸡数只。长枪插檐高，短剑耀白日。

动辄便杀人，相遇焉敢敌。杂以无藉徒，孰与分南北。

老母惊且忧，扶持间道出。彼来此已遁，囊橐罄收拾。

急度墓头岭，复恐见雪迹。行行叶由凹，手足俱战慄。

儿云母疾行，母说疲无力。坐憩长松下，蔽身草不密。

又逢恶少来，见骂作强贼。刀枪罗我前，性命在咫尺。

母云我两儿，惧怕避横逆。再拜致哀告，恸哭并二侄。

衣衫尽剥脱，裸体肉见赤。长绳与弟连，缚手黑如漆。

嗔叱行步迟，遽以大刀击。血流未得止，苦痛走更疾。

渐围至田中，枪立哨齐吸。拔刀斫弟项，乞免幸勿及。

母忧失两儿，儿复忧母泣。艰险万状生，忧危苦劳役。

内怀五脏饥，外被一身湿。箠楚卒未休，死生安可必。

山中亦何有，所蓄仅米粒。检括殆无遗，忽忽日将夕。

留连至宋村，心绪茫若失。倏逢一卒来，相见似相识。

貌恳心甚慈，众皆被呵叱。但云解其缚，外惧中悦怿。

兄弟相依回，泣母何处觅。哀矜复自怜，举目百无一。

顷刻子见母，哀号叙痛衋。斫松代膏明，拾草当菅席。

主仆皆畏寒，相忘共薰炙。忧惧不待明，鸡鸣咸盥栉。

又复去喜坑，晨星尚未没。山家已避舍，老母独匍匐。

逐队跻山椒，冒雨倚松立。头上水淋面，足下寒彻骨。

明朝古唐山，盘折犹律崒。乱石如蹲虎，狭径跨其脊。

呼号风泠泠，掩映云羃羃。初疑茫昧中，天地如开辟。

往来不暂停，昏黑亦忘食。当时已狼狈，宁复问家室。

幼女犹可怜，含啼抱呜悒。不忧行路难，但恐弃沟洫。

朝廷本除祸，仁道立民极。假威及蛮猺，所至皆戏剧。

杀掠果何辜，曷尝分玉石。披萝遍山林，荡扫空郡邑。

不幸生斯时，处处值荆棘。皇天远不闻，愁闷填胸臆。

残喘傥久延，今亦匪畴昔。渠魁未殄除，默坐长太息。
携琴过松风堂
许赓皞（清代）

草木秋深变，河山醉后非。浮云直北断，独雁向南飞。

雨气沈沧海，潮声裂石扉。自弹《水仙操》，松翠湿人衣。
退居漫题七首
司空图（唐代）

花缺伤难缀，莺喧奈细听。惜春春已晚，珍重草青青。

堤柳自春春，幽人无恨牵。只忧诗病发，莫寄校书笺。

燕语曾来客，花催欲别人。莫愁春又过，看著又新春。

身外都无事，山中久避喧。破巢看乳燕，留果待啼猿。

诗家通籍美，工部与司勋。高贾虽难敌，微官偶胜君。

努力省前非，人生上寿稀。青云无直道，暗室有危机。

燕拙营巢苦，鱼贪触网惊。岂缘身外事，亦似我劳形。
劝农同幕皆预即事四绝
陈杰（宋代）

妥帖轻舆我自便，更施小帐暖如毡。
前山一阵东风雨，马上诸郎陛楯然。
柳梢青
宝月（宋代）

脉脉春心，情人渐远，难托离愁。雨后寒轻，风前香软，春在梨花。

行人倚棹天涯。酒醒处、残阳乱鸦。门外秋千，墙头红粉，深院谁家。
谢唐守送朱樱二绝句 其一
洪适（宋代）

铃斋一树滴阶春，翻走髹盘赠野人。欲进曲生呼伯雅，却无樊素启丹唇。
诸禅人散灰 其二
释怀深（宋代）

俗寿五十有三，出家一十八夏。平生行脚游方，多在盐城兴化。

最好不曾参禅，免见钻龟打瓦。今朝子细看来，也好一场诘霸。

才公才公莫要怕，焦山布施你，一转古人话。净裸裸，赤洒洒，南北东西没可把。

忽然撞著阎罗王，拈起拂子蓦口打。
道逢丧车有感
顾清（明代）

铙丁丁，鼓冬冬。挽且歌，哭以从，短箫间歌起悲风。

歌者会有哭，哭者会有终。白日西下黄河东，此歌此哭宁终穷。

惟有柩中人，一去万古长瞢瞢。
秋过弟鹤年书馆夜话
吉雅谟丁（元代）

弟兄惟吾老，宗族有君知。万里尚为客，百年能几时。

秋清妨熟寐，夜静话贞期。明日匆匆别，还生两地思。
赠僧玘长老
陈郁（宋代）

客单近挂屋东偏，细看家风似阆仙。
为功月舡来茂苑，因披云衲出潭田。
诗篇熟诵如持咒，句法旁参若勘禅。
既是西来须会意，此心还许野人传。
挽李中甫使君 其一
孙应时（宋代）

赫赫中兴佐，英风想大门。得交人物懿，喜见典刑存。

拱立严诸父，躬行表后昆。世家今万石，一代合推尊。
赠隐者
善住（元代）

生无轩冕志，老不释渔竿。对食惭周粟，纫衣尚楚兰。

江城犹雨雪，花柳政春寒。穷达皆由命，初非行路难。
生米矶之至德观余旧游也尝有题钓矶胡柏七言
赵蕃（宋代）

团团政尔来天下，皎皎何从堕水中。
剩欲学为牛渚咏，只愁笑杀绮裘翁。
老松
郭步韫（清代）

得气孤生碧涧外，耸枝欲入层云端。贞心不识风霜厉，一任朝朝是岁寒。
休心亭
范纯仁（宋代）

吾友明知士，结庐汝水边。名亭号休心，休心师昔贤。

将期一寸诚，悠久如青天。我闻人最灵，至性初纯全。

吉凶以情变，善恶缘习迁。湍水决其防，放荡无由还。

所以古圣师，三绝穷韦编。曾子善守约，孟轲养浩然。

皆能保诚明，千载光华传。夫君真其徒，坟史尤精研。

恬然安粹灵，外虑何由牵。进退固有道，用舍岂必专。

丘疾不俟祷，颜乐无穷年。宁同避俗者，身迹空拘挛。
自咏
白居易（唐代）

细故随缘尽，衰形具体微。斗闲僧尚闹，较瘦鹤犹肥。

老遣宽裁袜，寒教厚絮衣。马从衔草展，鸡任啄笼飞。

只要天和在，无令物性违。自馀君莫问，何是复何非。
寿李仲明同知
陆文圭（元代）

新息父贾彪，南阳母杜诗。束吏如官奴，护民如婴儿。

李侯妙政如，千古同襟期。高寒月半弓，清粹玉一规。

掘菜朝为齑，脱粟暮作糜。但闻读书声，不闻儿啼饥。

褚衣敝再浣，枥马瘦莫骑。今朝侯生辰，父老持酒卮。

厨传寂如水，不知侯所之。介寿古有言，此意亦复辞。

独立古梅下，遥赴天仙期。
百字令 闻蝉
邹溶（清代）

关心恁处，奈恼人、依旧夕阳一片。不是诉愁偏响急，高唱入云片远。

岸柳枝头，官槐叶底，已觉金凤换。怜他薄鬓，玉台空冷钗燕。

谁念独客单衣，向江南渭北，惯听凄婉。况值潘郎秋易老，休忆旧家庭院。

不受风尘，恰宜疏放，何事常拘管。草虫唧唧，浅深月下相伴。
题所贵侄梅
欧阳玄（元代）

老树纵横出几条，一枝还又亚墙腰。西湖湖上掀篷看，一夜吹香满六桥。
悠悠我行迈
严羽（宋代）

悠悠我行迈，邈在天一方。道路无终极，时节异炎凉。

路逢故里亲，挥泣问家乡。妻子离别久，不知今存亡。

中原多白骨，城邑聚豺狼。远去无僮仆，思还绝糇粮。

寄语家中人，远行良可伤。
窗下戏咏
陆游（宋代）

飞来山鸟语惺惚，却是幽人半睡中。
新竹成阴无弹射，不妨同享北窗风。
华亭百咏 其十三 唳鹤湖
许尚（宋代）

洸荡云閒路，奫沦一水深。月光涵露重，遥听九皋音。
越中言事二首（咸通八年琅琊公到任后作）
方干（唐代）

异术闲和合圣明，湖光浩气共澄清。郭中云吐啼猿寺，

山上花藏调角城。香起荷湾停棹饮，丝垂柳陌约鞭行。

游人今日又明日，不觉镜中新发生。

云霞水木共苍苍，元化分功秀一方。百里湖波轻撼月，

五更军角慢吹霜。沙边贾客喧鱼市，岛上潜夫醉笋庄。

终岁逍遥仁术内，无名甘老买臣乡。
瞻卬
佚名（先秦）

瞻卬昊天，则不我惠？孔填不宁，降此大厉。邦靡有定，士民其瘵。蟊贼蟊疾，靡有夷届。罪罟不收，靡有夷瘳！

人有土田，女反有之。人有民人，女覆夺之。此宜无罪，女反收之。彼宜有罪，女覆说之。

哲夫成城，哲妇倾城。懿厥哲妇，为枭为鸱。妇有长舌，维厉之阶！乱匪降自天，生自妇人。匪教匪诲，时维妇寺。

鞫人忮忒，谮始竟背。岂曰不极，伊胡为慝？如贾三倍，君子是识。妇无公事，休其蚕织。

天何以刺？何神不富？舍尔介狄，维予胥忌。不吊不祥，威仪不类。人之云亡，邦国殄瘁！

天之降罔，维其优矣。人之云亡，心之忧矣。天之降罔，维其几矣。人之云亡，心之悲矣！

觱沸槛泉，维其深矣。心之忧矣，宁自今矣？不自我先，不自我后。藐藐昊天，无不可巩。无忝皇祖，式救尔后。
和吴处士题村叟壁
李咸用（唐代）

因阅乡居景，归心寸火然。吾家依碧嶂，小槛枕清川。

远雨笼孤戍，斜阳隔断烟。沙虚遗虎迹，水洑聚蛟涎。

粝曲芟汀蓼，甘茶挈石泉。霜朝巡栗树，风夜探渔船。

戏日鱼呈腹，翘滩鹭并肩。棋寻盘石净，酒傍野花妍。

器以锄为利，家惟竹直钱。饭香同豆熟，汤暖摘松煎。

睡岛凫藏足，攀藤狖冻拳。浅茅鸣斗雉，曲枿啸寒鸢。

秋果楂梨涩，晨羞笋蕨鲜。衣蓑留冷阁，席草种闲田。

椎髻担铺饷，庞眉识稔年。吓鹰刍戴笠，驱犊筱充鞭。

不重官于社，常尊食作天。谷深青霭蔽，峰迥白云缠。

每忆关魂梦，长夸表爱怜。览君书壁句，诱我率成篇。
五位
释子淳（宋代）

偏中正，嫫母临妆羞照镜。
三更玉户不挑灯，混融非露当年影。
锯
王祯（元代）

百鍊出锻工，修薄见良铁。架木作梁横，错刃成齿列。

直斜随墨弦，来去霏轻屑。傥遇盘错间，利器乃能别。
点绛唇 其四 春雨
赵长卿（宋代）

夜雨如倾，满溪添涨桃花水。落红铺地。枝上堆浓翠。

去年如今，常伴酴醾醉。今年里。离家千里。独猛东风泪。
北芒客舍诗
刘伶（魏晋）

泱漭望舒隐，黮黤玄夜阴。
寒鸡思天曙，振翅吹长音。
蚊蚋归丰草，枯叶散萧林。
陈醴发悴颜，巴歈畅真心。
缊被终不晓，斯叹信难任。
何以除斯叹，付之与瑟琴。
长笛响中夕，闻此消胸襟。
无何狂醉隐三首 其二
耶律铸（宋代）

无何狂醉隐，拙直更疏慵。花鸟閒情外，江山醉眼中。

涉江搴薜荔，缘木采芙蓉。待把人閒事，从头说化工。
夜热
陆游（宋代）

触热行万里，烦促讵可论。
泊船鄂州步，终日如炮燔。
摇扇腕欲脱，挥汗白雨翻。
推枕再三起，散发临前轩。
秋近更漏长，天旱星宿繁。
甘澍何时来？太息忧元元。
和时可醇酎二首 其二
许景衡（宋代）

劳生何扰扰，百年今半涂。是身等浮云，南北方自如。

青衫忆初仕，与公父子俱。邂逅话畴昔，恍恍一梦馀。
再赋红梅
王洋（宋代）

比玉比冰俱未切，恰是红儿兼比雪。
东君主掌不坚牢，也作堪怜也堪折。
会魏夫人席上命小鬟妙舞曲终求诗于予以飞雪满群山为韵作五绝 其三
朱淑真（宋代）

柳腰不被春拘管，凤转鸾回霞袖缓。舞彻伊州力不禁，筵前扑簌花飞满。
无题
钱时（宋代）

临池绿树阴阴合，入竹黄花颗颗新。
世外别无安乐国，寰中真有太平人。
秋怀
白居易（唐代）

月出照北堂，光华满阶墀。凉风从西至，草木日夜衰。

桐柳减绿阴，蕙兰消碧滋。感物私自念，我心亦如之。

安得长少壮，盛衰迫天时。人生如石火，为乐长苦迟。
漫兴九首
方回（元代）

新莽穷奸卓极凶，奸人更有阿瞒雄。
纷纷竖子成何事，野火山林一烧空。
送一默翁入浙
释心月（宋代）

有佛处不得住，铁鞭击碎珊瑚树。
无佛处急走过，澄潭不许苍龙卧。
三千里外莫错举，剔起眉毛眼卓坚。
与麽则不去也，百城烟水难图画。
摘杨花，摘杨花，
未容眨眼早忘家。赵州舌本悬千日，
石火电光追莫及。纸灯吹灭便知归，
落在吾家第二机。翻身倒握乌藤去，
千圣罗笼不肯住。何时砥柱障颓波，
大扇真风满寰宇。
复次韵呈维心拙涩不工当为抵掌 其二
沈与求（宋代）

粲粲疏梅短短墙，骚人长恨失遗芳。低徊草棘精神透，彷佛关山魂梦香。

月淡乍看清影乱，春深终恐绿阴藏。岁寒为尔添愁绝，倚树微吟亦自伤。
信步
叶茵（宋代）

九十日春未老，两三番醉如泥。
行遍菜畦麦陇，未饶十里苏堤。
茅保命吟
许翙（魏晋）

朝华焕晨井，九盖倾青云。前此圭璋庸，不识万流椿。

解落倏欻顷，寅客何必人。
古律诗戏简汪彦章学士
张扩（宋代）

湖边乐色喧丝筦，湖上春风桃李晚。使君招客试行乐，粉面如花照金盏。

知君好事已数往，想见清阴集飞伞。倾家共寻一日胜，得醉宁论万金产。

谁怜有客扃户牖，坐抱穷肠读书懒。登楼追望不堪东，一片飞虹挂愁眼。
春伯邸楼次韵十哥所题
韩淲（宋代）

楼阴入清湖，南风渡歌鼓。旅梦不自持，悠扬定何许。

醒来疏雨过，两目隘泥土。虑澹地亦偏，桐花映窗户。
黄兵部生辰四首
陈渊（宋代）

中朝人物竞推先，富贵前途看永年。九万里程飞正远，八千春干久弥坚。
出檀衣赞二首 其二
释德洪（宋代）

此出檀衣，慈母授我。不敢手扑，矧敢覆卧。五十馀年，俨临清众。

矧暑不易，尽形受用。师后当知，商那和老。于母腹中，披九枝草。
浪淘沙
李莱老（宋代）

榆火换新烟。翠柳朱檐。东风吹得落花颠。帘影翠梭悬绣带，人倚秋千。

犹忆十年前。西子湖边。斜阳吹入画楼船。归醉夜堂歌舞月，拚却春眠。
送谢怀英道士归庐山
陈傅良（宋代）

一别忘年月，重来失故初。
美髯今几尺，衔袖竟何书。
勋业诸公在，衰迟半世余。
许身无补报，吾亦欲樵渔。
和春雪
吕陶（宋代）

岁改春将半，春寒雪又飞。积阴殊未散，生气一何微。

忽坠千寻险，偏增百仞巍。密难沾暖席，冷易袭征衣。

凭仗凄风助，迟留煦景归。聚来难得势，消去乃知几。

众喜匀萌润，私忧气候违。方当乘太蔟，慎勿掩灵威。

尺地惟书异，丰年可免饥。持言问真宰，天道是耶非。
善利阁次伯仁所题赵子良画四首 其四
裘万顷（宋代）

扁舟两渔翁，清唱发日暮。安得如鸱夷，相与五湖去。
追和李白登金陵凤凰台二首 其二
郭祥正（宋代）

高台不见凤凰游，望望青天入海流。舞罢翠娥同去国，战残白海尚盈丘。

风摇落日催行棹，潮卷新沙换故洲。结绮临春无觅处，年年芳草向人愁。
秋晴游妙相庵同周二守卿周大凤笙筱园绍由弟 其二
蒋师轼（清代）

四壁藓花滋，清华壁上诗。可怜湘水恨，如诵楚骚词。

泉石宜清供，兰荪托远思。高风安可仰，庭木蔚寒姿。
积雪未晴正旦朝贺大庆殿口号八章 其八
程公许（宋代）

扰扰劳生祗自叹，依依乡梦五更寒。临流钓石应无恙，归逐邻翁整钓竿。
寄生衣与微之，因题封上
白居易（唐代）

浅色縠衫轻似雾，纺花纱袴薄于云。

莫嫌轻薄但知著，犹恐通州热杀君。
晚眺
陆游（宋代）

秋晚闲愁抵酒浓，试寻高处倚枯筇。
云归时带雨数点，木落又添山一峰。
鸣雁沙边惊客橹，行僧烟际认楼钟。
个中诗思来无尽，十手传抄畏不供。
入弋阳界道旁两石山一曰芦山绝妙一曰石人峰次焉上有一石起立如人形云
杨万里（宋代）

一色将苍玉，双堆作假山。峰峦妙天下，花草半岩间。

旧瘦天风骨，新晞雨髻鬟。何人缘底恨，化石立孱颜。
减字木兰花（和求仁南郡都别）
晁补之（宋代）

萍蓬行路。来不多时还遣去。会有重来。还把清尊此地开。

隋河杨柳。见我五年三执手。红泪多情。待得重来走马迎。
改诗
刘克庄（宋代）

推敲觅句浑如故，卧起诗人始觉衰。
送老聊题□□颂，逢辰曾和柏梁诗。
今无鲍叔谁知我，后有扬雄必好之。
丛藁麻搽鸦蚓黑，匹如墨蜡打残碑。
病中杂言五首 其四
许衡（元代）

直须眼孔大如轮，照得前途远更真。光景百年都是我，华夷千载亦皆人。

痴阴冷堕云间雪，和气幽生地底春。此意若教贤会得，也甘颜巷乐吾贫。
登焦山
邵齐焘（清代）

晨霁东涉江，金焦俨在目。雨山出中流，相对屹双角。

平生爱奇出，选胜避习熟。未暇汲中泠，朅来问修竹。

昔贤于此栖，为远轩车辱。登岩拜遗祠，高风满崖谷。

大江抱山流，连天入遐瞩。山花润新雨，江风鸣古木。

卜筑吾未能，游目意亦足。回帆向金山，飞檐接云屋。

楼观何耽耽，傥非山所欲。还睨焦洞烟，一拳波上绿。
题七星岩 其二
谭胜祖（明代）

村湾小舸短无篷，泛入清深倒影中。潭漾骊珠微借日，石吹花雨不闻风。

怪来阁道危桥促，遂使仙源俗客通。我自无声钟鼓寂，移舟前浦看花丛。
垂虹沧
傅梦得（宋代）

一舸西风到水乡，半痕残月浸沧浪。
湖中有影浑如画，天下无沧似此长。
题品垂虹多古作，去来征雁带秋霜。
三高千古英灵在，经过祠前菊正黄。
时心堂记言五典也载赓前韵以歌之
袁甫（宋代）

切偲取义思怡如，兑心工夫忆泗洙。
泮水朋来方衮衮，三千攀附圣门徒。
奉送白翁老堂翁老先生荣归
王政（明代）

共识星辰曳履声，荷囊忽谢起归旌。东山巳隐三朝望，北阙还期一德赓。

篱菊延年荣晚操，罗兰香国纫芳珩。苍生霖雨思偏笃，旦暮蒲轮想趣迎。
柳上见莺
徐积（宋代）

杨柳枝头见，适从何处来。青春三月尽，黄艳一花开。

旧燕元相识，新鸦近与陪。声声吟得好，未必乏诗才。
赠陆生生尝从军得官而善按摩多戏术
王世贞（明代）

翩翩裘马侠儿风，青眼人间计未穷。早岁散金收剑客，中年飧玉礼壶公。

颜从熊鸟方中驻，樽向鱼龙戏里空。日月任他双转毂，江湖随意一飘蓬。
警斋侍郎舟和放翁五言过奖衰朽且示雄文二编
刘克庄（宋代）

熟读公诗文，高出骚选前。
蹇余相追逐，严句入杜编。
里鼓闻咸池，山歌混葛天。
刀圭靳付授，分寸难扳缘。
偶逢浮丘伯，月下吹箫眠。
凤咮不可和，蚓窍殊自怜。
披我云锦裳，易去短褐穿。
啖我玉井藕，洒然渴肺痊。
回澜使东之，斡天令左旋。
斯文恃砥柱，诸老随游川。
交游愧忝窃，薰摘劳结悁。
当论先后觉，宁较大小年。
已得渥洼骏，共登崑崙颠。
指点归宿处，目览非耳传。
点绛唇
朱敦儒（宋代）

客梦初回，卧听吴语开帆索。护霜云薄。淡淡芙蓉落。

画舫无情，人去天涯角。思量著。翠蝉金雀。别后新梳掠。
鲁家洑
王十朋（宋代）

江头烟树色如故，记得向来舟出时。更读西行旧诗集，集中多是沌中诗。
相和歌辞。陇西行
耿湋（唐代）

雪下阳关路，人稀陇戍头。封狐犹未翦，边将岂无羞。

白草三冬色，黄云万里愁。因思李都尉，毕竟不封侯。
游峨眉归偶成
何维棣（清代）

海南笠屐遍经过，咫尺仙乡不到何？未倚青冥追太白，空谈翠埽笑东坡。

心知吾道高深在，身入名山福寿多。宝瑟琼箫殊好事，一筇五日踏三峨。
送宁国军辛崔寺丞移临安
梅尧臣（宋代）

六月畏岭险，乃陟川程迂。
遥看云中雁，不乱江上凫。
鱼网离飞鸿，我邑望何殊。
鳞方怀其剖，鸟反值以刳。
为言等王民，岂限楚与吴。
是维见恋慕，作诗赠路隅。
早蝉
李咸用（唐代）

门柳不连野，乍闻为早蝉。游人无定处，入耳更应先。

暂默斜阳雨，重吟远岸烟。前年湘竹里，风激绕离筵。
倚楼
胡仲弓（宋代）

楼高天一握，山入白云根。
寺在牛鸣地，人行犬吠村。
晴窗薰野马，寒木下孤猿。
吟罢月初上，诗僧来扣门。
猫
唐珙（元代）

觅得狸奴太有情，乌蝉一点抱唇生。牡丹架暖眠春昼，薄荷香浓醉晓晴。

分唾掌中频洗面，引儿窗下自呼名。溪鱼不惜朝朝买，赢得书斋夜太平。
送黄竑
叶适（宋代）

有客家住宝剑窟，将身自比夜明帘。
见我立谈尽肝膈，骇视世俗徒沾沾。
千年豪杰供指使，笑挞胡虏如奴钳。
嗟予病衰绝少韵，只欲炙背依茅簷。
劝子持难复居易，吕梁之舟先历试。
焦桐邂逅爨下薪，良玉磋磨庙中器。
谁言怒海鲲鲸恶，别有晴川鸥鸟戏。
心亨习坎行自孚，安流傥寄相思字。
白髭行
文天祥（宋代）

忆昔守宣时，白上一根发。
去之四五年，一化为七八。
今年客衡湘，黑髭已多黄。
众黄忽一白，惊见如陵阳。
白发已为常，白髭何足怪。
岁月不可歇。
雪霜日长大。
世人竞染淄，厌之固足嗤。
谁服芦菔汤，避老亦奚为。
少老如春秋，造物以为俦。
吾方乐吾天，乐天故不忧。
毛希元隐居庐山卧龙瀑
叶适（宋代）

毛子骂吴曦，蜀山眇孤坟。
五老急招聘，延留如大宾。
龙分自眠地，蕙帐饶珠蠙。
岩花开恨晚，谷鸟鸣行詹。
吊古一沉思，千载多逸民。
登高一长望，万里皆积云。
子勇书印历，忧愤著弥纶。
曷不草露布，从容静风尘。
低头汲涧曲，煮豆萁为薪。
沮溺上之耻，昔贤终贱贫。
凤雏行赠毛锡朋
王鏊（明代）

凤兮凤兮，何睹之艰。一出于虞廷，再鸣于岐山。迩来三四千年间，寂寥兮不闻不见，徒闻凡鸟声间间。

梧桐兮萋萋，竹实兮离离。迟尔之来兮，览德辉而下之。

一鸣兮使我朝廷清，法度贞，三台明润无搀枪。再鸣兮使我四海平，礼俗成，百蛮朝贡无甲兵。

鸟中之凤人中豪，河东之薛隆中庞。谢家池上名俱高，毛翁之鸣当云霄。

有雏丹穴文九苞，龙文燕颔谁可曹。毛生毛生真凤毛，一鸣兮再鸣兮，吾将侧耳听尔于明盛之朝。
赠李解元
王尚絅（明代）

易水萧飕处，秋风听短吟。
云来村树暝，虫响豆花深。
旧箧犹悬剑，高斋已罢吟。
留君浑未得，寂寞数年心。
木犀
方岳（宋代）

羽觞和月嚼冰黄，自笑诗肠老更刚。
四出雪花些小大，五千书传一齐香。
君从底处移仙籍，日饮无何作醉乡。
风露清寒付谁可，携归天禄校偏旁。
十五日雪三首
梅尧臣（宋代）

寒令夺春令，六花侵百花。
塘冰胶燕觜，野水涩芹牙。
拥柱轻於絮，吹墀净若沙。
乳禽饥啄木，谁悮拨琵琶。
北园坐上探题得新杏
韩维（宋代）

红蘤风尽，团枝泣露光。
叶深惊乍见，实小贵先尝。
点缀怜余萼，飘零惜旧香。
不须悲了物，县城喜手中觞。
葡萄
冯琦（明代）

晻暧繁阴覆绿苔，藤枝萝蔓共萦回。自随博望仙槎后，诏许甘泉别殿栽。

的的紫房含雨润，疏疏翠幄向风开。词臣消渴沾新酿，不羡金茎露一杯。
侍皇太子祖道楚淮南二王诗
王赞（宋代）

于明圣晋，仰统天绪。
易以明险，简以识阻。
研彼群虑，俾侯授土。
郁郁二王，祗承皇命。
睹离鉴亲，观礼知盛。
皇储降会，延于公姓。
瞻彼行役，并甜同林。
分涂殊轨，靡不回心。
绝句
陈师道（宋代）

斫水水可断，续弦弦可完。
如何郑公客，不作百年看。
偶作
秦道然（清代）

文章从何生，其道本自然。中天列象纬，川岳蒸云烟。

风来水生波，春至花自鲜。人心何所有，出之则绵绵。

悟此无文意，至文乃生焉。嗤嗤夸毗子，绮丽徒争妍。
后纪时行
陈著（宋代）

岁在乙酉孟春朔，天气凝滞云不开。
一日二日三四日，或雪或雨或夜雷。
山川失色万物病，寒气折骨淖没胫。
如大兵后洪水余，鸡犬无声烟火冷。
况昔三阳转新元，公私万事五日宽。
上得杯酒寿父母，下与妻孥圆团栾。
如今景物不可说，官府何曾有时节。
符移捷出星火飞，吏卒叫嚣豺虎烈。
意谓东风换年头，眼前百痼庶有瘳。
天时人事乃如此，何以解吾忧世忧。
元日连阴至七日，老杜感时诗纪实。
太平时节身难遇，昌黎此语亦凄恻。
是时世事未如今，二老已有难言心。
我今更有难言处，聊记岁月那忍吟。
次韵舒尧文祈雪雾猪泉
苏轼（宋代）

长笑蛇医一寸腹，衔冰吐雹何时足。
苍鹅无罪亦可怜，斩颈横时不敢哭。
岂知泉下有猪龙，卧枕雷车踏阴轴。
前年太守为旱请，雨点随人如撒菽。
太守归国龙归泉，至今人咏淇园绿。
我今又复罹此旱，凛凛疲民在沟渎。
却寻旧迹叩神泉，坐客仍携王子渊。
看草中和乐职颂，新声妙悟慰华颠。
晓来泉上东风急，须上冰珠老蛟泣。
怪词欲逼龙飞起，险韵不量吾所及。
行看积雪厚埋牛，谁与春工掀百蛰。
此时还复借君诗，余力汰辀仍贯笠。
挥毫落纸勿言疲，惊龙再起震失匙。
涉江
屈原（先秦）

余幼好此奇服兮，年既老而不衰。
带长铗之陆离兮，冠切云之崔嵬，
被明月兮佩宝璐。
世混浊而莫余知兮，吾方高驰而不顾。
驾青虬兮骖白螭，吾与重华游兮瑶之圃。
登昆仑兮食玉英，与天地兮同寿，
与日月兮同光。
哀南夷之莫吾知兮，旦余济乎江湘。
乘鄂渚而反顾兮，欸秋冬之绪风。
步余马兮山皋，邸余车兮方林。
乘舲船余上沅兮，齐吴榜以击汰。
船容与而不进兮，淹回水而疑滞。
朝发枉渚兮，夕宿辰阳。
苟余心其端直兮，虽僻远之何伤。
入溆浦余儃徊兮，迷不知吾所如。(徊 一作：佪)
深林杳以冥冥兮，乃猿狖之所居。
山峻高以蔽日兮，下幽晦以多雨。
霰雪纷其无垠兮，云霏霏而承宇。
哀吾生之无乐兮，幽独处乎山中。
吾不能变心而从俗兮，固将愁苦而终穷。
接舆髡首兮，桑扈臝行。
忠不必用兮，贤不必以。
伍子逢殃兮，比干菹醢。
与前世而皆然兮，吾又何怨乎今之人！
余将董道而不豫兮，固将重昏而终身！
乱曰：鸾鸟凤皇，日以远兮。
燕雀乌鹊，巢堂坛兮。
露申辛夷，死林薄兮。
腥臊并御，芳不得薄兮。
阴阳易位，时不当兮。
怀信侘傺，忽乎吾将行兮！
调李京兆克庵备边疏
董其昌（明代）

清时共爱玉门閒，岁岁名王事款关。何限乘轩邀上赏，几谁越俎议行间。

消磨细柳将军垒，无恙燕支妇女颜。壮尔筹边多胜算，先声今巳到天山。
次韵杨友直北行道中
虞集（宋代）

萧萧戎马昔升虚，壮士吹笳惨不舒。关外羽书三月急，道傍茅舍百年馀。

沙田雨足仍生黍，河水冰消不禁渔。洛下贾生犹献策，平明立在玉阶除。
句
折彦质（宋代）

待公辅佐中兴了，乞取袈裟送暮身。
绝句
释道潜（宋代）

高岩有鸟不知名，款语春风入户庭。百舌黄鹂方用事，汝音虽好复谁听。
金丹诗诀 其八十二
陈楠（宋代）

坎府坳塘石脚泉，星斗相对射高天。潺湲阳脉通青白，沐浴要教金体坚。
普州三亭·均逸亭
文同（宋代）

亭宇跨城端，新苔磴道盘。
风光晴水石，烟景暮林峦。
簿领仍多暇，宝从每尽欢。
何由掉尘鞅，聊问借阑干。
东阳郭希吕山园十咏·閟云关
陈傅良（宋代）

云以无心出，云归亦何心。
樵牧窥其藏，妄意此阻深。
寄赠杨仲芳武选
王世贞（明代）

当时尔拜尚书郎，天子宵衣问朔方。一疏中兴回日月，百年恩谴薄风霜。

宛城昼闭名王马，汉壁晨驰大将床。突兀黄金秋色里，复看前箸借明光。
郊外马嘶
沈辽（宋代）

春草满空春水流，土人放马白蘋洲。细风迟日嘶鸣处，遥忆金明池上游。
有鸟一首赠袁尚志
刘基（明代）

有鸟有鸟，薄言缴之。
君子至止，何以乐之。
有酒湑湑，亦盈于觞。
明月照帷，清风满堂。
我酒既旨，我仪有秩。
言念君子，温如其日。
有鸟有鸟，载好其音。
君子之洽，如瑟如琴。
有棐有翼，有劝有饬。
古训是式，大猷是力。
有栗者璧，瑕则磨之。
有紑者丝，色以讹之。
如彼织纴，君子维经。
如彼锋刃，君子为硎。
无为夸毗，无为戚施。
伊我之偾，亦子之痍。
此令朋友，交相为助。
匪中式孚，俾好作恶。
有酒在觞，有琴在堂。
酌言鼓之，心焉孔臧。
有鸟有鸟，载翔载飞。
岂弟君子，式昭令仪。
业不厌修，学不厌多。
既酌以酒，复相以歌。
赠杨济明
释函可（明代）

共是孤身海上山，燕支一去不知还。鸭江已作鸳鸯渚，翠幕仍知虎豹关。

桃李种成花更烂，诗书典尽粒方艰。不禁更听琵琶怨，碎却青衫泪点班。
次韵何子应留诗为别
王灼（宋代）

迩迹韩门尚壮年，老陪杖屦本因缘。
早知决定书青史，湜籍诸人继有传。
古意 其四
释契嵩（宋代）

堪笑浮云高，凌虚翳日星。宁作兰蕙幽，草中自芳馨。

自足乃天分，未需尔虚灵。掩翳之所恶，胡为久亭亭。

古为旷达士，浪迹多晦暝。山林惜长往，藏用亦藏形。

愚谷不可及，窅然还自宁。嗟余亦羡此，岑寂养颓龄。
九歌·湘君
屈原（先秦）

君不行兮夷犹，蹇谁留兮中洲？
美要眇兮宜修，沛吾乘兮桂舟。
令沅湘兮无波，使江水兮安流。
望夫君兮未来，吹参差兮谁思？
驾飞龙兮北征，邅吾道兮洞庭。
薜荔柏兮蕙绸，荪桡兮兰旌。
望涔阳兮极浦，横大江兮扬灵。
扬灵兮未极，女婵媛兮为余太息。
横流涕兮潺湲，隐思君兮陫侧。
桂棹兮兰枻，斵冰兮积雪。
采薜荔兮水中，搴芙蓉兮木末。
心不同兮媒劳，恩不甚兮轻绝。
石濑兮浅浅，飞龙兮翩翩。
交不忠兮怨长，期不信兮告余以不闲。
朝骋骛兮江皋，夕弭节兮北渚。
鸟次兮屋上，水周兮堂下。
捐余玦兮江中，遗余佩兮醴浦。
采芳洲兮杜若，将以遗兮下女。
时不可兮再得，聊逍遥兮容与。
金陵雨花台感僧云光事自警
项安世（宋代）

横经处处客诸侯，一上高台愧不休。讲罢直饶花自雨，未妨辕下作官牛。
星眸
罗秀惠（清代）

睥睨繁华已自伤，可曾醉眼注欢场。微波通线谁平视，阿堵传神半抑扬。

银海蚌含珠界粉，晶帘鸿送月流黄。撩人最是如何夜，真个销魂欲断肠。
戊午上巳谒何恭人坟三绝
刘克庄（宋代）

当日封崇殊草创，末年付授绝悲哀。
子孙记取吾翁语，斗酒单鸡岁岁来。
天尊铜像
石齐老（宋代）

赤土坡头一寺基，天尊元是一牟尼。时难只得同香火，莫听閒人说是非。
南歌子·胜日萱庭小
陈克（宋代）

胜日萱庭小，西风橘柚长。天怜扇枕彩衣郎。乞与淡云纤月、十分凉。潋滟三危雾，氤氲百濯香。年来椿树更苍苍。不用蓝桥辛苦、捣玄霜。
通金池
杨蟠（宋代）

涌金春色晚，吹落碧桃花。
一片何人得，流经十万家。
酬颜对闻监税
释绍嵩（宋代）

地僻春来静，孤山夕照余。
深惭长者辙，新欠故人书。
有酒招元亮，无人诵子虚。
相从又相别，意绪各何如。
曲江春望
卢纶（唐代）

菖蒲翻叶柳交枝，暗上莲舟鸟不知。

更到无花最深处，玉楼金不影参差。

翠黛红妆画鹢中，共惊云色带微风。

箫管曲长吹未尽，花南水北雨濛濛。

泉声遍野入芳洲，拥沫吹花草上流。

落日行人渐无路，巢乌乳燕满高楼。
黄左丞席上作
释仲殊（宋代）

瑞麟香暖玉芙蓉，画蜡凝辉到晓红。
数点漏移衙仗北，一番雨滴甲楼东。
梦游黄阙鸾巢外，身卧彤帏虎帐中。
报道谯门初日上，起来帘幕杏花风。
偈颂一百零九首
释可湘（宋代）

中秋令节，升堂指月。
眨得眼来，楚天空阔。
比与鲜于柬之游池上已而辱三诗见示因次韵 其一
晁公溯（宋代）

循行脩竹林，爱此晚色净。萧然抱清节，每见敢不敬。

香闻遥风度，阴过微月映。渭川游未能，吁嗟子方病。
元夕寄戴比部金溪先生
殳庆源（清代）

郎官芋食最宜男，元夜他乡旧俗谙。大有吉祥欣卜茧，尚余风味互传柑。

一天春气银蟾丽，百道镫光火凤含。忽忆去年今日事，归帆初卸酒初酣。
如梦令
朱敦儒（宋代）

盏底一盘金凤。满泛酒光浮动。引我上烟霞，智力一时无用。无用。无用。蹋破十洲三洞。
访表叔李竹斋
乐雷发（宋代）

门庭接豆根，吟避市尘喧。
每爱诗无敌，应知学有源。
云山供俎豆，笔砚长儿孙。
愧我相过数，秋风酒一尊。
多日牵俗阙西溪之游和友人来韵
吕陶（宋代）

西溪流水正涓涓，彷佛江村种稻田。弱枊依风徒自困，晚花经雨更谁怜。

已知荣谢椿如槿，莫问飞潜鱼与鸢。结得胜游须尽兴，醉乡岐路在傍边。
挽向伯恭侍郎三首
曾几（宋代）

用舍行藏事，如公世所难。
谁能奉香火，直作挂衣冠。
国论言犹在，宸毫墨未乾。
一生无限好，留与后人看。
采莲曲
俞桂（宋代）

平湖淼淼莲风清，花开映日红妆明。
一双鸂鶒忽飞去，为惊花底兰桡鸣。
兰桡荡漾谁家女，云妥髻鬟黛眉妩。
采采荷花满袖香，荷深忘却归时路。
潢溪钓者逸闲轩
李昌祺（明代）

白发潢溪钓游者，半生浪迹栖林野。已惯为农夜饭牛，宁能执策朝驰马。

只知物外无喧嚣，养花种树东津桥。纵横坐席杂樵牧，倾倒瓮盎忘晡朝。

醉来就床且高卧，一枕从教日西堕。盖世功名逝水流，薰天富贵飘风过。

烟霞泉石聊徜徉，青云要路非所望。乃知静处有真乐，却笑时人何太忙。
永遇乐 其八 呈赵晋臣敷文
辛弃疾（宋代）

老子平生，原自有、金盘华屋。还又要、万间寒士，眼前突兀。

一舸归来轻叶，两翁相对清如鹄。道如今、吾亦爱吾庐，多松菊。

人道是，荒年谷。还又似，丰年玉。甚等闲却为，鲈鱼归速。

野鹤溪边留杖屦，行人墙外听丝竹。问近来、风月几遍诗，三千轴。
桃源
萧立之（宋代）

桃源花发几番春，闻说渔郎此问津。秦帝漫劳方士遣，神仙已是避秦人。
哭鲍清卿
徐照（宋代）

一病居闲久，恩荣自及孙。
真传未老貌，神赞在山言。
沙鸟巢庭树，渔舟泊水门。
重来旧游处，空有竹舆存。
温陵残腊书怀寄崔尚书
徐夤（唐代）

济川无楫拟何为，三杰还从汉祖推。心学庭槐空发火，

鬓同门柳即垂丝。中兴未遇先怀策，除夜相催也课诗。

江上年年接君子，一杯春酒一枰棋。
琼士黄与善会友堂课诸生作移竹诗为赋一首
李光（宋代）

绿竹名清友，书斋植最宜。根深知旧壤，叶密带新枝。

寒暑时须易，冰霜操不移。影寒金琐碎，声振玉参差。

引凤符周运，为龙待葛陂。诸生频扫径，琴海每相随。
山水友别辞 薏苡饭
王质（宋代）

勾漏升空飞，伏波抱愁死。一饱万事已，古人皆流水。

饭它饭，总弗换，树阴相随鸟声变，草虫木虻自撩乱。
减字木兰花（琵琶亭林守、王倅送别）
张孝祥（宋代）

江头送客。枫叶荻花秋索索。弦索休弹。清泪无多怕湿衫。

故人相遇。不醉如何归得去。我醉忘归。烟满空江月满堤。
元符二年二月七日按部过邛州火井县三友堂小酌杨公天隐尝令此邑令此邑以山水竹为三友余益以风月为五贤云
顿起（宋代）

七盘一何高，苍翠净寥廓。夜雨濯杉桧，春风散芝药。

细云散岩色，细径度危笮。邑改井已泥，空馀汉城郭。

土瘠漫生茶，人稀时走玃。苔藓囹圄空，尘埃簿书閤。

县圃何萧条，半樱半零落。偃蹇大夫松，委蛇君子鹤。

试登三友堂，借问何人作。皆云杨先生，好诗心淡泊。

乘兴山水间，此君共献酢。琅玕无俗韵，仁智有真乐。

取友信可人，自待宜不薄。我来宴坐久，寂寥无唯诺。

明月来徘徊，清风自萧索。因留风与月，相对成清酌。

蟾光照金尊，馀辉射杯酒。轻飔入朱弦，彷佛奏箫勺。

醺然造忘形，神交通博约。醉号五贤堂，醒来资一噱。
芙蓉曲
萨都剌（元代）

秋江渺渺芙蓉芳，秋江女儿将断肠。
绛袍春浅护云暖，翠袖日暮迎风凉。
鲤鱼吹浪江波白，霜落洞庭飞木叶。
荡舟何处采莲人，爱惜芙蓉好颜色。
系马
罗亨信（明代）

圉人昂首搭丝缰，暂把骅骝憩绿杨。玉漏声残阊阖启，又随仙仗侍明光。
三妇艳诗
刘铄（南北朝）

大妇裁雾縠，中妇牒冰练。小妇端清景，含歌登玉殿。

丈人且徘徊，临风伤流霰。
夏日与客饮水云馆
赵汝谠（宋代）

虚馆涵景阔，遐观展幽心。水云自闲澹，千载宁异今。

潮生泛舟去，栏楯动黝深。野树开田庐，平绿日半阴。

浙塘似髣髴，久客含沉吟。颇忻溪庖鲜，笋荔供酌斟。

孤塔忽心晚，林飞羡归禽。丘樊会当返，即此思投簪。
江行纪事二首 其一
席豫（唐代）

飘飖任舟楫，回合傍江津。后浦情犹在，前山赏更新。

树深烟幂幂，滩浅石磷磷。川路南行远，淹留惜此辰。
颂古二首 其一 达磨见梁武帝。
释本才（宋代）

远泛鲸波入大梁，廓然无圣对君王。可怜径寸无人鉴，却与相如依旧藏。
送春
林景熙（宋代）

蜀魄声声诉绿阴，谁家门巷落花深。
游丝不系春晖住，愁绝天涯寸草心。
书姜夔昔游诗后
潘柽（宋代）

我行半天下，未能到潇湘。
君诗如画图，历历记所尝。
起我远游兴，其如须毛霜。
何以舒此怀，转轸移清商。
三用喜雪韵呈同官诸丈不敢辍禁物之令也二首
吴潜（宋代）

不用忧他道路难，浑沦宇宙杳无端。
齐腰若未能逃佛，灭迹何妨且弃官。
节士挺身松柏比，田翁满眼稻粱看。
明年饱喫宣州饭，管取便便此腹胖。
南湖诗 其一
刘攽（宋代）

湖波微涨日初长，水面花香柳绿黄。沙鸟喧嘲随笑语，鯈鱼惊跃近舟航。

春心处处迷芳草，醉眼依依乱夕阳。信似习池风物好，偷闲剩醉两三场。
秦楼月（月下观花）
毛滂（宋代）

蔷薇折。一怀秀影花和月。花和月。著人浓似，粉香酥色。

绿阴垂幕帘波叠。微风过竹凉吹发。凉吹发。无人分付，这些时节。
闲中吟
邵雍（宋代）

闲中气味长，长处是仙乡。
富有林泉乐，清无市井忙。
烂游千圣奥，醉拥万花香。
莫作伤心事，伤心易断肠。
即事 其二
魏坤（清代）

夜深犹不寐，独自挹清景。素月升东林，万籁此俱静。

群动已尽息，露滴鹤孤警。山麓闻幽香，蹑足上梅岭。

蹜蹜如有循，愁踏横斜影。此意人不知，此景吾自领。
集英殿考试酬唱 其三
黄裳（宋代）

静窥千卷喜才华，不恨诗情未到花。欲醉春风归去近，晓来新得数声鸦。
休浣日西掖谒所知
温庭筠（唐代）

赤墀高阁自从容，玉女窗扉报曙钟。日丽九门青锁闼，

雨晴双阙翠微峰。毫端蕙露滋仙草，琴上薰风入禁松。

荀令凤池春婉娩，好将馀润变鱼龙。
送伦白山内翰 其二
王渐逵（明代）

陟彼北顾楼，遥望燕台城。亭亭入云端，阊阖夹层扃。

极枢亘南北，分野隔杳冥。念子昔年少，词垣著奇英。

待诏趋内庭，出入供承明。丈夫志四海，岂为林壑盟。

征雁背人翔，孤鸣索其朋。明德期不爽，离思奚足形。
贵阳雅颂二十四首同翠渠作 其十四 积谷备荒
祁顺（明代）

周官重委积，在在粟皆陈。常平与义仓，后世亦有闻。

国朝广储蓄，任法先任人。中丞善经理，岁歉民无贫。

愿均天下施，一视同其仁。
上赵签推 其二
汪梦斗（宋代）

我本郎君属部民，今朝堂上拜灵椿。闲闲而后无名手，寂寂之馀有此人。

千里家书常训子，一言心事在褆身。仙翁若问吾州政，万碧楼空不染尘。
斯园留别雷东甫正甫 其二
汪轫（清代）

君歌《梁甫吟》，忽感别离心。客子雨中望，春山云外深。

前村客野水，远树息飞禽。欲去还回首，相期是德音。
木瓜赞
区大相（明代）

垂垂木瓜，诗人所咏。酸本我心，香亦吾性。人之好我，或忘其病。

无劳琼报，忝此嘉命。
度清霄（其三）
张继先（宋代）

三更三点三更中。烟开雾敛静无风。月华迸入水晶宫。四方上下同一空。光明遍转华胥同。千古万古无初终。铁蛇飞舞如流虹。倒骑白凤游崆峒。
清溪解缆用秀才甫韵宁杜藏用
黄彦平（宋代）

九华晴云今日阴，清溪涨水夜来深。
苍梧哀泛湘妃瑟，白藕秀出嫦娥簪。
十一二用喜雪韵四首 其四
吴潜（宋代）

只堪闭户著潜虚，欲作遨头畏简书。乍密乍稀云冻后，半融半落雨收初。

封条正恐观梅错，渍谷犹疑学稼疏。却喜明朝春税驾，气苏𥜿𥜿与狙狙。
喜侄郯登第
葛立方（宋代）

飞铃走帜到金溪，喜子文闱预品题。
名字巍峨光蕊榜，词章斐品动文奎。
阶梯已合婴儿梦，星斗先分天走题。
后日胪传当第一，天伦科甲尚为低。
泊柴家湾风物宛如北上
赵鼎（宋代）

雨过平田陇麦青，春深桑柘暖烟生。恍如身在澜洄曲，肠断东风杜宇声。
花珠二绝 其一
张侃（宋代）

雨细成珠琲，纷纷入绿花。绿花无不湿，倾处又成波。
菩萨蛮
赵彦端（宋代）

雨声不断垂檐竹。清歌唤起清眠熟。洞户有余花。同倾细细霞。

酒行如过雨。雨尽风吹去。吹去复盈杯。一春能几回。
有惠益母粉及当归者
朱翌（宋代）

多病年来叹早衰，试凭草木为扶微。
关心药裹知多少，系肘方扶识是非。
曾子定应怜益母，曹公端解寄当归。
从今洗面饶光泽，血气仍充旧带围。
迈陂塘 杜宇
陆恒（清代）

念家山、茫茫何处，酸辛归计休说。哀音催堕三更影，较比寒蝉凄切。

东风急。怎似绮华年，弹指成陈迹。回头故国。尽望帝魂消，闻铃肠断，夜夜空啼血。

浑不让，易水悲歌听彻。叮咛促尽行客。石沉北海难填恨，只剩冤禽吊月。

花飞雪。纵百遍、相呼春去辉无日，声声呜咽。待叫破愁云，抛残红雨，染遍千山赤。
郭将军挽辞 其一
黄裳（宋代）

新里秋声不忍闻，黄埃千古宋将军。东兵二百今何在，犹有西人想似云。
陈几叟以了翁所作默堂箴见示且求余言拾其遗意作四绝句 其一
李纲（宋代）

维摩不二门中法，周庙三缄膺上铭。莫道寂然无所说，须知渊默有雷霆。
横塘夜泊
宗渭（清代）

偶为看山出，孤舟向暝停。野梅涵水白，渔火逗烟青。

寒屿融残雪，春潭浴乱星。何人吹铁笛，清响破空冥。
次韵宇文使君山行
陆游（宋代）

城中望西山，爽气固可致。
不如山中行，衣屦染浓翠。
使君资格山，铁马奏横吹。
平郊何旷荡，修竹亦清閟。
既闻苏门啸，遂挹浮丘袂。
似嫌太清绝，开宴尽主意。
戏留楚台云，宝靥斗姿媚。
珠贯按歌声，泉涌发诗思。
归来殊不倦，吏牍阅千纸。
却笑江左人，把酒辄遗事。
下客亦未衰，尚可提万骑。
安能学胡公，危苦寄鹤翅。
念奴娇 用彭羡门韵，留别毛玉斯
沈谦（清代）

解维还住，正烟江、雁冷月堤花碎。离别须臾，时不再、肠断河梁碎尉。

玉椀香生，金簧调苦，酒尽何曾醉。悲君肮脏，赠言羞借毛遂。

更爱一串骊珠，风流酝藉。用意何奇肆。沦落天涯，俱是客、应笑季鹰思脍。

露白荒城，枫青古岸，夜出含沙鬼。星光惨淡，与卿深语休睡。
垂虹桥
翁定（宋代）

虹桥影倒中边月，蟾镜光浮上下磨。未易丹青知画少，苦难题品费诗多。
贺新郎·绣口琅玕腹
赵必?（宋代）

绣口琅玕腹。美人兮、阳春一曲，华韶难续。唤醒荷花归棹梦，犹华红尘迷目。只消得、乌飞兔逐。往事已随流水去，眇愁予、郁郁哀时俗。恨千缕，泪一掬。
不使青史流芳馥。也不须、荣华富贵，樽前频祝。但得山中茅屋在，莫遣鹤悲猿哭。随意种、荼薇蹢躅。莼菜可羹鲈可鲙，听渔舟、晚唱清溪曲。醉又醒，唤芳醁。
梅坳题石
区谨（明代）

斜月沉沉辞逝波，落花纷纷辞故柯。人生有情苦未免，悲来欢尽知奈何。

记昔青楼官道侧，莺时曾控黄金勒。鹧鸪歌罢春风低，螺翠鸦黄擅颜色。

望陵新曲谁最妍，铜台高处落婵娟。一片晴霞纷出岫，繁花近眼娇可怜。

云散风流徙回转，芳春恰谢娇红浅。崔徽掩镜生绿尘，剩有丹青在空卷。

芙蓉落尽湘江空，残脂遗翠昏房栊。香魂去后新坟在，衰杨宿莽摇悲风。

昔盐吟尽分今古，一代蛾眉但黄土。滔滔漳水向东流，凄断彭郎矶上雨。
丈人山
杜甫（唐代）

自为青城客，不唾青城地。
为爱丈人山，丹梯近幽意。
丈人祠西佳气浓，缘云拟住最高峰。
扫除白发黄精在，君看他时冰雪容。
泊舟支硎经灵岩游赤山夜珠坞二首 其一
黄省曾（明代）

林麓转秋清，花村间岭成。遥寻赤山奥，言就白云生。

霞塔留吴殿，烟墟辨越城。人间不贵宝，何用夜珠名。
望海楼
沈括（宋代）

雨声林外尽，秋色望中添。落日挂疏柳，远江横暮檐。

好风疑有意，堕叶故争帘。为问楼中客，胡为尽日淹。